Trump se organisasie van taksbedrog verklaAllen Weisselberg verlaat Donderdag die hof in New York (Foto: Michael M. Santiago / GETTY IMAGES NORTH AMERICA / Getty Images via AFP) Die voormalige Amerikaanse president Donald Trump se maatskappy en dié maatskappy se lang dienende finansiële hoof het Donderdag in ŉ hof in New York onskuldig gepleit nadat hulle van onder meer belastingbedrog aangekla is. Die Trump-organisasie en die 73-jarige Allen Weisselberg word ná ŉ ondersoek van byna drie jaar deur die distriksprokureur van Manhattan daarvan beskuldig dat hulle die Amerikaanse deelstaat New York deur middel van ŉ belastingontduikingskema 15 jaar lank bedrieg het. Weisselberg het gedurende die tydperk na bewering belasting op $1,7 miljoen aan inkomste ontduik wat verband hou met byvoordele wat deur sy werkgewer verskaf is. Die voordele het oor die jare glo privaat skoolonderrig vir familielede, die huur van Mercedes-Benz-motors en die huur van ŉ woonstel in Manhattan ingesluit. Die Trump-organisasie en Weisselberg word nou deur 15 aanklagte, waaronder belastingbedrog en die vervalsing van sakerekords, in die gesig gestaar. Die ernstigste aanklag hou ŉ maksimum vonnis van 15 jaar in. Weisselberg het hom Donderdag aan die owerhede oorgegee en is intussen weer vrygelaat nadat hy sy paspoort ingedien het. Alan Futerfas, die Trump-organisasie se regsverteenwoordiger, het namens die maatskappy onskuldig gepleit. Die saak word weer in September aangehoor. Die Trump Organisasie is ŉ ongenoteerde familie-onderneming wat gholfklubs, hotelle en luukse eiendomme besit. Trump het vroeg 2017 die leisels van die onderneming aan sy twee oudste seuns en Weisselberg oorhandig toe hy as president ingehuldig is. Nóg Trump nóg sy familielede word in dié stadium aangekla, hoewel die aanklagte as ŉ terugslag vir die oudpresident bestempel word wat aangedui het dat hy moontlik in 2024 weer as presidentskandidaat wil staan. Trump (75) het intussen die aanklagte as polities gemotiveerd bestempel en die aanklaers daarvan beskuldig dat hulle Amerika “verdeel”. Die Trump-organisasie het vroeër gesê aanklaers gebruik Weisselberg bloot as ŉ pion in ŉ poging om die voormalige president skade aan te doen. “Dit is nie geregtigheid nie. Dit is politiek,” het die maatskappy gesê.